Groot twyfel oor suksesvolle vervolging van staatskapers(Grafika: DA) Daar hang ŉ groot vraagteken oor die staat se vermoë om diegene verantwoordelik vir staatskaping suksesvol te vervolg – met die Nasionale Vervolgingsgesag (NVG) se heel eerste verhoor hieroor wat in ŉ klaaglike mislukking geëindig het. Die NVG het vroeër gesê hy oorweeg sy opsies nadat die hooggeregshof in Bloemfontein Vrydag die beskuldigdes in die sogenaamde Nulane-bedrogsaak van R24,9 miljoen vrygespreek het. Die beskuldigdes het onder meer Vrystaatse regeringsamptenare, die sakeman Iqbal Sharma, sy swaer, Dinesh Patel, en ŉ voormalige Gupta-werknemer, Ronica Ragavan, ingesluit. Regter Nompumelelo Gusha het die staat gekap oor sy ondersoek en gesê daar is nie ŉ prima facie-saak bewys nie. Adv. Glynnis Breytenbach, die DA se woordvoerder oor justisie en korrektiewe ontwikkeling, sê die wegkalwing van vaardigheid binne die NVG tydens die Zuma-jare is nou daar vir almal om te sien in die “hopelose” hantering van die Nulane-saak. Van adv. Shamila Batohi, direkteur van openbare vervolging, se versekering dat die NVG opnuut versterk word, moet daar nog iets gesien word, sê sy. Die staat het aangevoer dat die Vrystaatse departement van landbou vir Nulane op bedrieglike wyse aangestel het om ŉ lewensvatbaarheidstudie vir die Mohoma Mobung-inisiatief te doen – en dit is glo voorgestaan deur voormalige Vrystaatse premier Ace Magashule. Nulane het die studie aan Deloitte uitgekontrakteer, teen ŉ koste van R1,5 miljard, en het glo die bevindings van die verslag gewysig om Para, ŉ maatskappy met Gupta-bande, as die beste vennoot in die omstrede Vrede-suiwelprojek te identifiseer. Die staat het beweer dié verloop van gebeure was die aanvoorwerk vir die plundering van R288 miljoen wat eindelik gevolg het. “Die mislukking van die saak is uiteindelik gegrond op die vrotsige hantering van belangrike dokumentêre bewyse wat nie in die hof toegelaat is nie – met die hof wat die gebeure as ŉ sirkus beskryf,” sê Breytenbach. “Die staat het eindelik versuim om enige getuienis te lewer wat hul saak bewys.” Breytenbach sê ondanks talle ondernemings deur die regering dat diegene verantwoordelik vir die plundering van staatskoffers daarvoor gaan boet, het die jongste verwikkelinge ŉ vraagteken oor dié beloftes geplaas. “Die mislukking van die staat om die Gupta-baasbreine agter staatskaping te laat uitlewer, asook die verstommende mislukking van die Nulane-saak, veroorsaak nou ongelukkig groot twyfel oor die vermoë van die NVG om sy beloftes gestand te doen.” Suid-Afrikaners is ook al siek en sat vir blatante misdadigheid wat geen gevolge dra nie, sê Breytenbach.